ครม.เห็นชอบร่างระเบียบฯ ยกเว้นคุณสมบัติผู้จดทะเบียนสถาบันชาวไร่อ้อย เพื่อช่วยเหลือชาวไร่อ้อยขนาดเล็ก
ครม.เห็นชอบร่างระเบียบฯ ยกเว้นคุณสมบัติผู้จดทะเบียนสถาบันชาวไร่อ้อย เพื่อช่วยเหลือชาวไร่อ้อยขนาดเล็กนางสาวรัชดา ธนาดิเรก รองโฆษกประจำสำนักนายกรัฐมนตรี กล่าวภายหลังการประชุมคณะรัฐมนตรีเศรษฐกิจ (ครม.) ว่า สืบเนื่องจากระเบียบคณะกรรมการอ้อยและน้ำตาลทราย ว่าด้วยการจดทะเบียนสถาบันชาวไร่อ้อย ได้กำหนดคุณสมบัติผู้มีสิทธิขอจดทะเบียนเป็นสถาบันชาวไร่อ้อย ข้อ 8 (3) มีสมาชิกเป็นชาวไร่อ้อยไม่น้อยกว่า 600 คน และ (4) มีปริมาณอ้อยของสมาชิกส่งให้แก่โรงงานรวมกันไม่น้อยกว่าร้อยละ 55 ของปริมาณอ้อยที่โรงงานนั้นหีบทั้งหมดในแต่ละฤดูการผลิต ซึ่งการกำหนดคุณสมบัติดังกล่าว ได้รับการร้องเรียนว่า เป็นการกีดกันกลุ่มเกษตรชาวไร่อ้อย สหกรณ์ชาวไร่อ้อยและสมาคมชาวไร่อ้อยที่มีขนาดเล็ก ทำให้ไม่สามารถจัดตั้งเป็นสถาบันชาวไร่อ้อยได้ ซึ่งการที่ไม่สามารถจัดตั้งเป็นสถาบันชาวไร่อ้อย จะส่งผลให้กลุ่มเกษตรกรชาวไร่อ้อยขนาดเล็กเสียโอกาสในหลายเรื่อง อาทิ ขาดตัวกลางประสานงานเพื่อผลประโยชน์ของสมาชิก ระหว่างโรงงานน้ำตาลกับสมาชิก ส่วนราชการกับสมาชิก และระหว่างสมาชิกด้วยกัน ขาดการมีส่วนร่วมในการบริหารอุตสาหกรรมอ้อยและน้ำตาลทรายทั้งระบบ เนื่องจากไม่มีตัวแทน (ในนามสถาบัน) ไปร่วมในฐานะกรรมการบอร์ดต่างๆ เพื่อร่วมกำหนดราคาและนโยบาย และไม่ได้รับค่าบำรุงสถาบันชาวไร่อ้อยที่ได้รับจากโรงงานเพื่อนำมาจัดสรรให้กับสมาชิกทั้งนี้เพื่อให้เกิดความเป็นธรรมในการจดทะเบียนเป็นสถาบันชาวไร่อ้อยและสิทธิประโยชน์ที่สมาชิกจะได้รับ ครม.จึงเห็นชอบร่างระเบียบคณะกรรมการอ้อยและน้ำตาลทราย ว่าด้วยการจดทะเบียนสถาบันชาวไร่อ้อย โดยยกเว้นคุณสมบัติ 2 ข้อ ข้างต้น และเลื่อนการพิจารณาคุณสมบัติสำหรับสหกรณ์ที่มีฐานะเป็นสถาบันชาวไร่อ้อยเดิมออกไป 2 ฤดูการผลิตคือ ปี 2562/2563 และปี 2563/2564